Okresná prokuratúra Košice II 
Mojmírova 5, 040 46 Košice 1 	

Sp. zn. : 3 Pv 728/11/8803	Košice II, 15.5.2015
EEČ : 2-64-149-2015

U Z N E S E N I E

Trestná vec:	obvinený XXXXX 
Prečin:	Krivé obvinenie podľa § 345 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Košice II
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
V trestnej veci vedenej proti obv. XXXXX za prečin krivého obvinenia podľa § 345 ods. 1 Trestného zákona  na tom skutkovom základe,

že

	v listoch napísaných v dňoch 29. 06. 2010, 22. 12. 2010 a 21. 02. 2011, ktoré mali charakter trestného oznámenia a ktoré zasielal z vyšetrovacej väzby XXXXX ako aj z väzenskej nemocnice XXXXX tieto adresoval prostredníctvom zahraničných zastupiteľských úradov orgánom činným v trestnom konaní, na Krajské policajné riaditeľstvo, XXXXX, na Okresné riaditeľstvo kriminálnej polície XXXXX a ďalším orgánom, v ktorých uvádza, že XXXXX, nar.      XXXXX trvale bytom XXXXX, ul. XXXXX založil zločineckú skupinu, s ktorou mal spáchať série vrážd rôznych osôb, tak isto, že je agentom ŠtB, IS a BIS, ako aj to, že obchoduje so zbraňami a je zapletený do najhorších zločinov na Slovensku spoločne so svojimi rodinnými príslušníkmi, kde takto vedome nepravdivo informoval o vymyslených skutkových okolnostiach, teda o tom, kedy, kde a ako mal byť trestný čin spáchaný a kto je jeho páchateľ, pričom obvinenie spočívalo v konaní páchateľa, ktoré môže byť podnetom na trestné stíhanie konkrétnej nevinnej osoby,

lebo obvinený nebol v čase činu pre nepríčetnosť trestne zodpovedný

Odôvodnenie:
Uznesením vyšetrovateľa Okresného riaditeľstva PZ, Odbor kriminálnej polície XXXXX sp. zn. XXXXX zo dňa 26. 10. 2011 bolo podľa § 199    ods. 1 Trestného poriadku začaté trestné stíhanie a súčasne podľa § 206 ods. 1 Trestného poriadku vznesené obvinenie XXXXX za prečin krivého obvinenia podľa § 345 ods. 1 Trestného zákona na tom skutkovom základe, že v listoch napísaných v dňoch 29. 06. 2010, 22. 12. 2010 a 21. 02. 2011, ktoré mali charakter trestného oznámenia a ktoré zasielal z vyšetrovacej väzby XXXXX ako aj z väzenskej nemocnice XXXXX tieto adresoval prostredníctvom zahraničných zastupiteľských úradov orgánom činným v trestnom konaní, na Krajské policajné riaditeľstvo, XXXXX, na Okresné riaditeľstvo kriminálnej polície XXXXX a ďalším orgánom, v ktorých uvádza, že XXXXX, nar .XXXXX trvale bytom XXXXX, ul. XXXXX založil zločineckú skupinu, s ktorou mal spáchať série vrážd rôznych osôb, tak isto, že je agentom ŠtB, IS a BIS, ako aj to, že obchoduje so zbraňami a je zapletený do najhorších zločinov na Slovensku spoločne so svojimi rodinnými príslušníkmi, kde takto vedome nepravdivo informoval o vymyslených skutkových okolnostiach, teda o tom, kedy, kde a ako mal byť trestný čin spáchaný a kto je jeho páchateľ, pričom obvinenie spočívalo v konaní páchateľa, ktoré môže byť podnetom na trestné stíhanie konkrétnej nevinnej osoby,

	Spáchanie skutku obv.  XXXXX bolo dostatočne objektivizované a preukázané, najmä výpoveďou svedka - poškodeného XXXXX, ktorý vypovedal, že na základe vyššie uvedených listov sa mu zhoršili vzťahy s bývalými kolegami, bol prešetrovaný políciou ako záujmová osoba.

	Z odborného vyjadrenia znalca z odboru zdravotníctva, odvetvie psychiatria XXXXX po preštudovaní vyšetrovacieho spisu vyplýva, že u obvineného XXXXX ide o paranoidnú schizofréniu a z hľadiska psychiatrického ide o veľmi vážnu duševnú chorobu, pri ktorej je úplná neschopnosť rozpoznať aj ovládať svoje konanie.

	Paranoidná schizofrénia je ťažká chronická psychóza, ktorú často sprevádza strata kontaktu s vonkajšou realitou, jeho uvažovanie a závery sú založené na blúznivých presvedčeniach a na všadeprítomných pocitoch hroziaceho prenasledovania a keďže ide o chronickú psychiatrickú patológiu je možné, že táto bola prítomná už od obdobia dospievania.

	Podľa § 215 ods. 1 písm. e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

	S poukazom na všetky uvedené skutočnosti, keďže obvinený XXXXX nebol v čase činu pre nepríčetnosť trestne zodpovedný, bolo potrebné rozhodnúť v zmysle výrokovej časti tohto uznesenia a trestné stíhanie podľa § 215 ods. 1 písm. e/ Trestného poriadku zastaviť.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Vladimír Rečo
prokurátor